4 Rĩrĩa acio erĩ maaragĩria andũ-rĩ, magĩkorũo nĩ athĩnjĩri-Ngai, na mũnene wa hekarũ, na Asadukai.2 Acio nĩ maarakarĩte tondũ atũmwo nĩ maarutaga andũ na makaaria cara-rũkũ ũhoro wĩgiĩ kũriũka kwa Jesu kuuma kũrĩ arĩa akuũ.3 Kwoguo makĩmanyita na makĩmahingĩra o nginya mũthenya ũrĩa warũmĩrĩire, tondũ kwarĩ hwaĩ-inĩ.4 No rĩrĩ, aingĩ a arĩa maathikĩrĩirie ciugo icio magĩtĩkia, na mũigana wa arũme ũgĩkinya ta ngiri ithano.5 Mũthenya ũrĩa warũmĩrĩire, atongoria a Ayahudi, athuri, na andĩki-Watho makĩgomana hamwe Jerusalemu,6 marĩ na Anasi mũthĩnjĩri-Ngai ũrĩa mũnene, Kaiafa, Johana, Aleksanda, na arĩa othe maarĩ a mbarĩ cia mũthĩnjĩri-Ngai ũcio mũnene.7 Makĩrũgamia Petero na Johana gatagatĩ-inĩ kao makĩambĩrĩria kũmoria: “Mũrekire ũndũ ũcio na hinya ũrĩkũ kana thĩinĩ wa rĩĩtwa rĩa ũ?”8 Nake Petero, aiyũrĩtwo nĩ roho mũtheru, akĩmeera:“Inyuĩ atongoria a andũ na athuri,9 angĩkorũo tũrorio ũmũthĩ nĩ ũndũ wa gĩĩko kĩega tũrekĩire mũndũ ũrarĩ muonju, na mũrenda kũmenya nũ ũrahonirie mũndũ ũyũ,10 menyai inyuothe o hamwe na andũ othe a Isiraeli atĩ thĩinĩ wa rĩĩtwa rĩa Jesu Kristo ũrĩa Mũnazarini, o ũcio muoragĩire mũtĩ igũrũ no Ngai agĩcoka akĩmũriũkia kuuma kũrĩ arĩa akuũ, nĩ kũgerera harĩ we mũndũ ũyũ arũgamĩte haha mbere yanyu arĩ mũhonu.11 Ũcio nĩwe ‘ihiga rĩrĩa inyuĩ aaki mwaregire na nĩrĩo rĩtuĩkĩte ihiga rĩrĩa inene rĩa kona.’12 Makĩria ma ũguo-rĩ, ũhonokio ndũngĩoneka harĩ mũndũ ũngĩ o na ũrĩkũ, tondũ gũtirĩ rĩĩtwa rĩngĩ gũkũ thĩ rĩheetwo andũ tũngĩhonokio kũgerera harĩ rĩo.”13 Na rĩrĩa moonire ũmĩrĩru wa Petero na Johana, na mamenya atĩ maarĩ andũ matarĩ igweta na matarĩ athomu,* makĩgega. Makĩambĩrĩria gũtaũkĩrũo atĩ maakoragwo hamwe na Jesu.14 Maarora mũndũ ũcio wahonetio arũgamĩte hamwe nao, makĩaga wa kuuga.15 Nĩ ũndũ ũcio makĩmaatha moime nja ya nyũmba ya Sanhedrini,* na makĩambĩrĩria gũciira,16 makiuga atĩrĩ: “Tũgwĩka andũ aya atĩa? Tondũ nĩ ma nĩ maringĩte kĩama kĩnene, kĩrĩa kĩmenyekete nĩ aikari othe a Jerusalemu, na tũtingĩkararia ũndũ ũcio.17 Nĩ getha ũndũ ũyũ ndũgathiĩ na mbere gũtherema kũrĩ andũ, rekei tũmakaanie kwaria rĩngĩ na mũndũ o na ũrĩkũ thĩinĩ wa rĩĩtwa rĩu.”18 Nĩ ũndũ ũcio makĩmeeta na makĩmaatha matikaarie kana marutane ũndũ o na ũrĩkũ thĩinĩ wa rĩĩtwa rĩa Jesu.19 No Petero na Johana makĩmacokeria ũũ: “Tuai arĩ inyuĩ kana nĩ kwagĩrĩire maitho-inĩ ma Ngai tũmũthikĩrĩrie inyuĩ handũ ha gũthikĩrĩria Ngai.20 Ĩndĩ ithuĩ-rĩ, tũtingĩtiga kwaria ũhoro wa maũndũ marĩa tuonete na tũkaigua.”21 Na thutha wa kũmakaania makĩria, makĩmarekereria nĩ gũkorũo mationire ũndũ wa kũmaherithĩria, ningĩ nĩ ũndũ wa andũ tondũ othe maagoocaga Ngai nĩ ũndũ wa ũrĩa gwekĩkĩte.22 Mũndũ ũcio wahonetio na njĩra ya kĩama kĩu aarĩ na ũkũrũ wa makĩria ma mĩaka mĩrongo ĩna.23 Thutha wa kũrekererio, magĩthiĩ kũrĩ andũ ao na makĩmeera ũrĩa athĩnjĩri-Ngai arĩa anene na athuri maameerĩte.24 Maigua ũguo, makĩanĩrĩra na mũgambo ũmwe kwĩ Ngai makiuga:“Mwathani Ũrĩa Mũnene, wee Nĩwe wombire igũrũ na thĩ na iria na indo ciothe iria irĩ thĩinĩ wacio,25 na kũgerera roho mũtheru nĩwe woigire na kanua ga ithe witũ Daudi, ndungata yaku ũũ: ‘Nĩ kĩĩ gĩatũmire ndũrĩrĩ cirakare na andũ mecũranie ũhoro wa maũndũ ma tũhũ?26 Athamaki a thĩ makĩonania mũrũgamo wao, nao atongoria makĩnyitanĩra mokĩrĩre Jehova* na mokĩrĩre ũrĩa mũitĩrĩrie maguta wake.’27 Tondũ hatarĩ nganja, Herode na Pontio Pilato marĩ na andũ a ndũrĩrĩ o hamwe na andũ a Isiraeli maagomanire hamwe itũũra-inĩ rĩrĩ mokĩrĩre ndungata yaku theru Jesu, ũrĩa waitĩrĩirie maguta,28 nĩguo meke ũrĩa watuĩte na guoko gwaku na wendi waku o mbere kũngĩgeekĩka.29 Na rĩu Jehova,* ta thikĩrĩria mĩkaana ĩrĩa maratũhe, na wĩtĩkĩrie ndungata ciaku ithiĩ na mbere kwaria ũhoro waku irĩ na ũcamba,30 na ũthiĩ na mbere gũtambũrũkia guoko gwaku ũhonanie na ũringe ciama na wĩke maũndũ ma magegania thĩinĩ wa rĩĩtwa rĩa ndungata yaku theru Jesu.”31 Rĩrĩa maarĩkirie mathaithana macio, handũ hau maarĩ hagĩthingithio, nao othe makĩiyũrũo nĩ roho mũtheru na makĩambĩrĩria kwaria ũhoro wa Ngai marĩ na ũcamba.32 Makĩria ma ũguo-rĩ, arĩa othe meetĩkirie maarĩ na ngoro ĩmwe o na meciria mamwe, na gũtirĩ o na ũmwe wao wonaga indo iria aarĩ nacio irĩ ciake, ĩndĩ maagayanaga indo ciothe.33 Atũmwo acio magĩgĩthiĩ na mbere kũruta ũira wĩgiĩ kũriũka kwa Mwathani Jesu marĩ na hinya mũingĩ, nake Ngai akĩmonia othe ũtugi wake mũnene na njĩra nene.34 Ma nĩ atĩ, hatirĩ o na ũmwe wao waagaga kĩndũ, tondũ arĩa othe maarĩ na mĩgũnda kana nyũmba, meendagia na makarehe kĩrĩa mona,35 makanengera atũmwo. Nao atũmwo makagaĩra o mũndũ kũringana na mabataro make.36 Nĩ ũndũ ũcio Jusufu, ũrĩa ningĩ wetagwo Baranaba nĩ atũmwo (ũguo nĩ kuuga, “Mũrũ wa Kũũmanĩrĩria”), Mũlawii waciarĩirũo Kuporo,37 aarĩ na mũgũnda, akĩwendia na akĩrehe mbeca icio akĩnengera atũmwo.
Tũũhoro twa magũrũ-inĩ
^ Ũguo nĩ kuuga, matiathomeire cukuru cia kĩĩrabii; ti kuuga matioĩ gũthoma na kwandĩka
kik_Latn kik_Latn kik_Latn